Virallinen lehti nro C 187 , 16/06/1998 s. 0034



KIRJALLINEN KYSYMYS E-3639/97 komissiolle esittäjä(t): David Martin (PSE) (13. marraskuuta 1997) Aihe: Kädellisiin kuuluvien eläinten käyttö koe-eläiminä Voisiko komissio selventää, miten se tulkitsee direktiivin 86/609 ETY ((EYVL L 358, 18.12.1986, s. 1. )) 7 artiklan 3 kohdan toisen alakohdan (¨luonnosta pyydystetyillä eläimillä ei saa suorittaa kokeita, paitsi jos kokeet muilla eläimillä eivät kokeen tavoitteiden toteuttamiseksi olisi riittäviä¨), ja ilmaista, miten se aikoo sisällyttää tämän säännöksen alustavaan yhteisön politiikkaa koskevaan asiakirjaan kädellisiin kuuluvien eläinten käyttämisestä koe-eläiminä? Komission jäsenen Ritt Bjerregaardin komission puolesta antama vastaus (19. joulukuuta 1997) Parlamentin jäsenen esittämä kysymys koskee kädellisten käyttöä koe-eläiminä sekä kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä annetun direktiivin 86/609/ETY 7 artiklan 3 kohdan toisen alakohdan tulkintaa. EY:n perustamissopimuksen 164 artiklan mukaan yhteisöjen tuomioistuin varmistaa, että perustamissopimusta tulkittaessa ja sovellettaessa noudatetaan lakia. Näin ollen lain tulkitseminen kuuluu tuomioistuimen toimivaltaan. Edellä mainittu huomioon ottaen komissiosta vaikuttaa kuitenkin direktiivin 7 artiklan 3 kohdan, 19 artiklan 4 kohdan ja 21 artiklan perusteella siltä, että eräs direktiivin peruslähtökohdista on kasvatettujen eläinten käyttö kokeissa. Direktiivin 7 artiklan 3 kohdan ensimmäisen alakohdan mukaan silloin kun koe täytyy suorittaa, eläinlajin valintaa on harkittava huolellisesti ja valinta on tarvittaessa perusteltava viranomaiselle. Vaihtoehtoisista kokeista on valittava ne, joiden suorittamiseen tarvitaan vähiten eläimiä, joissa käytetään eläimiä, joilla on mahdollisimman alhainen neurofysiologinen herkkyystaso, ja jotka aiheuttavat vähiten kipua, tuskaa, kärsimystä tai pysyvää haittaa ja jotka todennäköisimmin antavat luotettavia tuloksia. Direktiivin 7 artiklan 3 kohdan toisen alakohdan mukaan luonnosta pyydystetyillä eläimillä ei saa suorittaa kokeita, paitsi jos kokeet muilla eläimillä eivät kokeen tavoitteiden toteuttamiseksi olisi riittäviä. Direktiivin 19 artiklan 4 kohdan mukaan eläimiä käyttävissä laitoksissa saa kokeisiin käyttää ainoastaan niitä kasvattavista tai toimittavista laitoksista hankittuja eläimiä, paitsi milloin viranomaisen määräämin edellytyksin on myönnetty siitä yleinen tai erityinen poikkeus, ja kasvatettuja eläimiä on käytettävä aina, kun se on mahdollista. Direktiivin 21 artiklan mukaan kokeisiin käytettävien kädellisten on oltava kasvatettuja eläimiä, paitsi milloin viranomaisen määräämin edellytyksin siitä on myönnetty yleinen tai erityinen poikkeus. Näiden säännösten perusteella vaikuttaisi siltä, että direktiivin soveltamisalaan kuuluvia kokeita saa suorittaa luonnosta pyydystetyillä kädellisillä ainoastaan silloin, kun ei ole olemassa vaihtoehtoista koetta, jossa käytettäisiin neurofysiologiselta herkkyystasoltaan alhaisempia eläimiä, ja kun kokeet kädellisillä, joita ei ole pyydystetty luonnosta, eivät olisi kokeen tavoitteiden kannalta riittäviä, ja edelleen kun viranomaisen määräämin edellytyksin on myönnetty yleinen tai erityinen poikkeus. Tästä seuraa, että jos jäsenvaltio antaa luvan tehdä koe luonnosta pyydystetyillä kädellisillä, vaikka koe voitaisiin sen tavoitteiden toteuttamiseksi suorittaa myös muilla eläimillä kuin luonnosta pyydystetyillä kädellisillä, kyseinen jäsenvaltio rikkoo direktiivin 7 artiklan 3 kohdan toista alakohtaa. Samoin luonnosta pyydystetyillä kädellisillä tehdyt kokeet, joiden osalta ei ole olemassa tieteellistä näyttöä siitä, että kokeen suorittaminen kädellisillä, joita ei ole pyydystetty luonnosta, ei olisi kokeen tavoitteiden kannalta riittävää, ovat direktiivin 7 artiklan 3 kohdan toisen alakohdan vastaisia. Parlamentin jäsenen esittämä kysymys koski myös sitä, miten komissio aikoo ottaa huomioon direktiivin 86/609/ETY 7 artiklan 3 kohdan toisen alakohdan laatiessaan alustavan yhteisön politiikkaa koskevan asiakirjan kädellisiin kuuluvien eläinten käyttämisestä koe-eläiminä. Tämän kysymyksen osalta komissio viittaa vastaukseen, jonka se on antanut parlamentin jäsenen esittämään kirjalliseen kysymykseen E-3641/97 ((EYVL C 158, 25.5.1998, s. 166. )).